ROŽŇAVA. Po miernej zime sa mesto pripravuje na opravy ciest a chodníkov. V údržbe má takmer 90 km.
"Ľudia všeobecne šomrú na kvalitu ciest a chodníkov v meste. Mylne si ale myslia, že všetky cesty, ktoré sú v našom katastri, patria nám. Vozovka II. triedy na Šafárikovej ulici, Štítnická ulica a časť Čučmianskej ulice je vo vlastníctve Košického samosprávneho kraja a teda župa je zodpovedná za jej stav. Ostatné cesty patria mestu," vysvetľuje Miroslav Tomášik z oddelenia investičnej činnosti na Mestskom úrade v Rožňave.
Mesto sa chystá už túto sezónu riešiť opravy zničených ciest a chodníkov novým spôsobom. Plánuje zakúpiť recyklátor asfaltu, ktorý bude slúžiť na opravu výtlkov menšieho rozsahu.
"Veľa si od toho sľubujeme, ide o efektívny a lacný spôsob opráv komunikácií. O jeho kúpe rozhodnú poslanci na zastupiteľstve," dopĺňa Tomášik.
O chodníkoch rozhodnú občania
Chodníky sa budú obnovovať podľa závažnosti ich stavu a na základe požiadaviek občanov.
"Osloviť nás môžu telefonicky, mailom aj písomne. Upozorňujem však na to, že nie všetky pozemky, na ktorých sa chodníky nachádzajú, patria mestu. Na cudzom pozemku nemôžeme vykonávať žiadne zásahy. Malé opravy zabezpečia Technické služby mesta Rožňava," upresňuje.
Nový chodník z betónovej dlažby vznikne nad obchodným centrom Billa na Košickej ulici, opravený bude aj chodník na Čučmianskej ulici od Námestia baníkov po Špitálsku ulicu. Ich realizácia je predpokladaná v najbližších mesiacoch.
Rožňavský okres
Na cestách II. a III. triedy v Košickom kraji sa začalo so súvislými rekonštrukciami vyše 154 kilometrov ciest a 9 mostov, ktoré sú financované vďaka príspevku zo štrukturálnych fondov Európskej únie. V Rožňavskom okrese sa opravuje 30,6 kilometra za takmer 5 miliónov eur. Staveniská prevzala spoločnosť Strabag.
V okrese Rožňava budú postupne obnovené frekventované úseky ciest III. triedy medzi Kobeliarovom a Nižnou Slanou, Koceľovcami a Štítnikom.
Opravia sa aj úseky II. triedy medzi Rudnou a Rožňavou, Úhornou a Krásnohorským Podhradím či Kobeliarovom a Nižnou Slanou. Rekonštrukciou prejde aj most cez rieku Hnilec v obci Stratená.
AnketaAko ste spokojní so stavom ciest a chodníkov v Rožňave?
Tatiana Jakabová: "Námestie máme zrekonštruované, ale mimo centra sú komunikácie v dosť zlom stave. Na niektorých úsekoch by to už chcelo kompletný nový asfaltový koberec."
Marek Petrík: "Bývam na sídlisku Juh a tam sú cesty a chodníky veľmi biedne. Pod zlý stav sa podpísali aj vlaňajšie záplavy. Mesto by už konečne v tomto smere malo niečo urobiť."
Soňa Černajová: "Nestačí len donekonečna lepiť diery na komunikáciách, ktoré aj tak dlho nevydržia zakryté. Ak by som mala vymenovať, kde je to najhoršie, musela by som spomenúť minimálne polovicu ulíc v meste."
ešl